**บราสเคม สยาม ใน SCGC และ Braskem**

**จับมือ มิตรผล ไบโอฟูเอล เร่งจัดหาเอทานอลจากผลิตผลการเกษตร**

**เดินหน้าผลิตเอทิลีนชีวภาพ รายแรกในเอเชีย**

**กรุงเทพฯ – 21 มีนาคม 2568** บราสเคม สยาม บริษัทร่วมทุนระหว่าง เอสซีจี เคมิคอลส์ หรือ SCGC ผู้นำธุรกิจพอลิเมอร์ครบวงจรเพื่อความยั่งยืน และบราสเคม ผู้นำด้านพลาสติกชีวภาพระดับโลกจากประเทศบราซิล ได้**ลงนามในหนังสือแสดงเจตจำนง (Letter of Intent)** ร่วมกับ มิตรผล ไบโอฟูเอล บริษัทในเครือกลุ่มมิตรผล ผู้นำด้านความยั่งยืนระดับโลกในกลุ่มอุตสาหกรรมผลิตภัณฑ์อาหาร และผู้ผลิตเอทานอลรายสำคัญในอาเซียน เพื่อ**จัดหาเอทานอลจากผลิตผลภาคการเกษตรสำหรับผลิตเอทิลีนชีวภาพ (bio-ethylene)** โดยบราสเคม สยาม จะผลิตเอทิลีนชีวภาพให้กับ SCGC เพื่อนำไปเป็นวัตถุดิบในการผลิตเม็ดพลาสติกชีวภาพ หรือ bio-PE (bio-polyethylene) ที่มีปริมาณการปล่อยก๊าซเรือนกระจกเป็นลบ (Negative carbon footprint) และสามารถรีไซเคิลได้เช่นเดียวกับพอลิเอทิลีนทั่วไป ตอบโจทย์ความต้องการใช้พลาสติกที่เป็นมิตรกับสิ่งแวดล้อม ซึ่งมีการเติบโตอย่างต่อเนื่องในตลาดเอเชีย และยุโรป รวมทั้งสอดคล้องกับแนวทางการพัฒนาของประเทศไทยในด้านการผลิตเอทานอลเพื่อความยั่งยืน โดยความร่วมมือในครั้งนี้จะช่วยยกระดับการพัฒนาเอทานอลในประเทศไทยตั้งแต่ต้นน้ำถึงปลายน้ำ รวมทั้งส่งเสริมสังคมคาร์บอนต่ำอย่างเป็นรูปธรรม

**นายสลิล พานิชสาส์น รองกรรมการผู้จัดการ บราสเคม สยาม** เผยถึงความคืบหน้าของโรงงานผลิตเอทิลินชีวภาพว่า “ขณะนี้อยู่ระหว่างการพิจารณาก่อสร้างโรงงานฯ ที่นิคมอุตสาหกรรมมาบตาพุด จ.ระยอง ซึ่งได้ผสานความเชี่ยวชาญด้านเทคโนโลยีพลาสติกชีวภาพของบราสเคม ประเทศบราซิล และ Green Innovation ของ SCGC เข้าไว้ด้วยกัน ถือเป็นโรงงานแห่งแรกนอกประเทศบราซิล โดยตั้งเป้าผลิตเอทิลีนชีวภาพจากเอทานอลที่ใช้ผลิตผลจากภาคการเกษตรแทนเอทิลีนจากฟอสซิล ด้วยกำลังการผลิต 2 แสนตันต่อปี นับเป็นโรงงานผลิตเอทิลีนชีวภาพแห่งแรกในเอเชีย คาดว่าโรงงานจะแล้วเสร็จภายในปี 2570 ทั้งนี้ บราสเคม สยาม มีปริมาณความต้องการใช้วัตถุดิบเอทานอลกว่า 450 ล้านลิตรต่อปี โดยจัดหาวัตถุดิบเอทานอลที่มีศักยภาพทั้งในประเทศและต่างประเทศ”

**นายธันยวีร์ พงษ์วัฒนาสุข กรรมการผู้จัดการธุรกิจเอทานอล มิตรผล ไบโอฟูเอล** กล่าวว่า “ในฐานะผู้ผลิตเอทานอลรายใหญ่ในภูมิภาค การแสดงเจตจำนงในครั้งนี้ สอดคล้องกับกลยุทธ์ในการขยายธุรกิจนอกเหนือจากภาคเชื้อเพลิง และการเพิ่มสัดส่วนในอุตสาหกรรมพลาสติกชีวภาพ มิตรผล ไบโอฟูเอล พร้อมสนับสนุน บราสเคม สยาม และทุกภาคส่วน ในการผลิตและส่งมอบเอทานอลที่มีคุณภาพ เพื่อขับเคลื่อนโรงงานผลิตพลาสติกชีวภาพในประเทศไทยให้เกิดขึ้นจริง”

“ทั้งนี้ บราสเคม สยาม มีแผนต่อยอดโครงการจัดหาวัตถุดิบเอทานอลอย่างมีความรับผิดชอบ Responsible Ethanol Sourcing Programme) โดยนำหลักการและกระบวนการจัดหาวัตถุดิบมาจาก บราสเคม ประเทศบราซิล และปรับให้เข้ากับบริบทในประเทศไทย เช่น มีมาตรฐานการประเมินผู้ผลิตร่วมกับผู้เชี่ยวชาญด้านสิ่งแวดล้อม เพื่อให้มั่นใจว่าคู่ธุรกิจสามารถบริหารจัดการแหล่งเพาะปลูก แหล่งน้ำ การใช้สารกำจัดศัตรูพืช และการกำจัดขยะได้อย่างยั่งยืน รวมทั้งมีการดำเนินธุรกิจอย่างโปร่งใสและการใช้แรงงานอย่างเป็นธรรม เป็นต้น**”** รองกรรมการผู้จัดการ บราสเคม สยาม กล่าวทิ้งท้าย

**เกี่ยวกับ บราสเคม สยาม**

ด้วยวิสัยทัศน์ที่กว้างไกลและเน้นให้ความสำคัญกับผู้คนและการสร้างความยั่งยืน บราส เคม สยาม มุ่งมั่นในการยกระดับและสร้างสรรค์เม็ดพลาสติกชีวภาพ การร่วมทุนระหว่าง บราสเคม และเอสซีจี เคมิคอลส์ หรือ SCGC เป็นการผสมผสานความเชี่ยวชาญด้านเทคโนโลยีระดับโลกเข้ากับความเชี่ยวชาญ เพื่อผลิตเม็ดพลาสติกชีวภาพภายใต้แบรนด์ I’m green™ ซึ่งผลิตจากเอทานอลที่ใช้ผลิตผลจากภาคเกษตร นับเป็นโซลูชันที่ช่วยลดการปล่อยก๊าซคาร์บอนไดออกไซด์ และยังรีไซเคิลได้เช่นเดียวกับพลาสติกทั่วไป สามารถนำไปผลิตสินค้าได้หลากหลายประเภท เช่น บรรจุภัณฑ์อาหารและเครื่องดื่ม เครื่องใช้ส่วนบุคคล ของเล่น และอีกมากมาย โดยโรงงานจะตั้งอยู่ในนิคมอุตสาหกรรมมาบตาพุด จังหวัดระยอง ประเทศไทย บราสเคม สยาม มีแผนในการเพิ่มกำลังการผลิตเม็ดพลาสติกชีวภาพของโลกเป็นสองเท่า เพื่อตอบรับความต้องการพลาสติกที่เป็นมิตรกับสิ่งแวดล้อมที่เติบโตอย่างต่อเนื่องในเอเชียและทั่วโลก

ข้อมูลเพิ่มเติมwww.braskem.com